חות'ים

החוּתִ'ים (בערבית: الحوثيون, תעתיק: אל-חוּתִ'יוּן) הוא ארגון טרור מוסלמי-שיעי-זיידי הפועל בתימן ובחצי האי ערב. הארגון מכונה גם הצעירים המאמינים (בערבית: الشباب المؤمن, אַ-שבַּאב אל-מוּאמִין).

החות'ים הם פלג של מוסלמים-שיעים-זיידים, המהווה כ-30% מאוכלוסיית תימן, נקראים על שמו של חוסיין בדר א-דין אל-חות'י , מנהיגם הראשון, שדווח כי חוסל על ידי כוחות תימן בספטמבר 2004.
מאז מפקדים נוספים נהרגו על ידי כוחות הביטחון, כולל עלי אל-קטוואני, אבו היידר, עבאס עיידה ויוסוף אל-מדאני.

עקב אופיו השיעי של הארגון, החות'ים בקשרי ידידות עם איראן ועם חזבאללה ורואים בגופים סוניים שונים כגון ערב הסעודית, אל-קאעידה בחצי האי ערב והמדינה האסלאמית אויבים, אך, במקביל, רואים במערב, ובפרט בארצות הברית ובישראל, אויב.

אידאולוגיה 
הארגון משויך לענף מהאסלאם השיעי הידוע גם כ"חמישיים" או "זיידים", קבוצה אסלאמית הקיימת כמעט רק בתימן. הארגון מתנגד לפעילות סונית ורואה בה את אויב האסלאם כפי שהוא תופס אותו. בשל כך הארגון נלחם בערב הסעודית, בממשל התימני ובארגונים סוניים מובהקים כגון "אל-קאעידה בחצי האי ערב". כמו כן הוא עוין את העולם המערבי ובמיוחד את ישראל וארצות הברית.
לטענת הארגון, הוא הוקם כדי להגן על האוכלוסייה שלו מאפליה שיטתית נמשכת מצד המשטר בתימן. לאחר שהארגון הצליח באופן יוצא דופן במאבקיו בשלטונות ובפלגים סוניים הפועלים בתימן, הוא החל לכוון לקראת הפיכה של ממש בתימן וכינון ממשל חדש.

היסטוריה 

ארגון החות'ים החל כארגון "הצעירים המאמינים" (BY) שנוסד בשנת 1992 במחוז צעדה, על ידי מוחמד אל-חות'י או אחיו חוסיין אל-חות'י. BY ייסדו מועדוני בתי ספר ומחנות קיץ במטרה "לקדם את החייאת התנועה הזיידית" בצעדה. כשנתיים לאחר מכן כבר השתתפו בין 15,000–20,000 תלמידים במחנות הקיץ שלהם.

לאחר פלישתה של ארצות הברית לעיראק בשנת 2003, BY החלו בקריאות הטפה אנטי-אמריקאיות ואנטישמיות במסגד סאלח שבצנעא, לאחר תפילות יום שישי. הדבר הוביל לחיכוכים עם השלטון, שבהם אף נעצרו כ-800 מחברי BY בשנת 2004. בשנה זו הזמין הנשיא עלי עבדאללה סאלח את חוסיין אל-חות'י להיפגש בצנעא, אך הלה סירב. ב-18 ביוני 2004 שלח סאלח כוחות ביטחון לעצור את חוסיין. פעולה זו הביאה את חוסיין לפתוח במערכה מזוינת נגד השלטון. הוא עצמו נהרג ב-10 בספטמבר 2004, אך פעילות הטרור של הארגון החלה לפרוח והתמשכה עד להסכם הפסקת האש שנחתם ב-2010.

החות'ים השתתפו בהפיכה בתימן (2011) אולם הם דחו את החלטות "November 2011 Gulf Cooperation Council" אשר כללו חסינות עבור הנשיא סאלח וכן סירבו להשתתף בקואליציה יחד עמו.

דרך התנגדות אלימה הצליחו החות'ים להשיג שליטה מלאה על מחוז צעדה וב-2011 גם על חלקים נרחבים מן המחוזות עמראן, אל-ג'וף וחג'ה.

בספטמבר 2014 השתלטו על חלקים מעיר הבירה צנעא וכן על משרדי ממשלה ותחנת רדיו. המאבקים נמשכו כאשר לחות'ים הייתה התנגדות עזה גם מכיוון פלוגות אל-קאעידה סוניות בתימן, אולם שליטתם הלכה וגברה עד שבפועל בפברואר 2015 כבר הצליח המרד עד כדי כך שהחות'ים הודיעו כי הם שולטים למעשה על תימן כולה ויכוננו ממשל "בזמן הקרוב" וכן כי "ידם מושטת לשיתוף פעולה ... לשותפות ולאחווה פתוח לכל מי שמעוניין לסייע בבנייה ולא בהריסת המדינה". הם פיזרו את הפרלמנט והכריזו על כינון מועצת המהפכה כגוף השולט על תימן.

על פי הערכות ארצות הברית וסעודיה, המורדים החות'ים קיבלו סיוע מאיראן, אשר איפשר להם את הניצחונות במערכות שהם ניהלו.

במרץ 2015 החל מבצע סופה נחרצת, של קואליציית מדינות ערביות ומוסלמיות בהנהגת ערב הסעודית, שנועד לסייע למשטר הסוני לחזור למקומו ולמגר את החות'ים מההפיכה שביצעו.

עימות מול ישראל במלחמת חרבות ברזל 

ב-19 באוקטובר 2023, במהלך מלחמת חרבות ברזל, שיגרו החות'ים טילים וכטב"מים לעבר ישראל, ואלה יורטו על ידי משחתת הטילים של צי ארצות הברית קרני (DDG-64)  ששטה בים סוף ועל ידי ערב הסעודית, מתוך רצונה "להגן על שטחה האווירי". ב-31 באוקטובר שיגרו החות'ים כטב"מ נוסף שהפעיל התראה באזור העיר אילת, והוא יורט מעל לים האדום. טיל קרקע ששוגר לעבר ישראל יורט לראשונה באופן מבצעי על ידי מערכת ההגנה נגד טילים חץ ועל ידי מטוסי חיל האוויר הישראלי כפי שמסר דובר צה"ל. ב-31 באוקטובר הכריז הארגון מלחמה על ישראל.

אנטישמיות 
הלוגו הרשמי של הארגון הוא: .

חששות יהודי תימן גברו ב-2015, ובאוגוסט 2020 פורסמו ידיעות על התגברות הרדיפות, עד כדי סכנת הכחדה.

עקב הסכנה הגוברת בשנים האחרונות, בוצעו מספר מהלכים להגברת ביטחונה של הקהילה היהודית: עשרות יהודים הועברו ממחוז סעדה החות'י אל מתחם מאובטח בעיר צנעא, וכן בוצעה עזיבה מדורגת של יהודים את המדינה אל ישראל, ארצות הברית ואירופה.

במרץ 2021, לאחר לחץ רב של החות'ים, שלוש המשפחות היהודיות האחרונות בתימן גורשו מהמדינה. הן מנו כשלושה עשר נשים וילדים.

כוח צבאי 
הצבא החות'י מונה בין 350–500 אלף לוחמים שיעים, בני הענף הזיידי, שמהווה כשליש מאוכלוסיית תימן. הצבא החות'י הוא כוח חמוש שמאובזר בנשקים ובכטב"מים. הצבא החות'י מאומן על ידי משמרות המהפכה של איראן , אשר מעבירים את הלוחמים החות'ים אימוני שדה, הפעלות נשק, הטסת כטב"מ ושיגור טילים.

טכנולוגיית הנשק של החות'ים מגיעה בעיקר מאיראן. היכולת שלהם לאיים על ישראל מוגבלת עקב המרחק הגדול בין ישראל לתימן (כ-1,600 ק"מ), אך בידם כמה כמה טילים וכטב"מים אשר מסוגלים להגיע לטווח זה.

 טופאן (Toufan) – טיל קרקע קרקע, בעל טווח של 1,350–1,950 ק"מ. כנראה מיתוג חות'י של Ghadr איראני.
 טילי שיוט – ממשפחת Soumar האיראנית, בעלי טווח פגיעה של כ-2,000 ק"מ.
 טיל Quds-2 – לכאורה בעל טווח של 1,350 ק"מ אך יוצר כדי לתקוף את ישראל.
 3-Samad ו-4-Samad – כטב"מי תקיפה בעל טווח של 1,800 ק"מ ו-2,000 ק"מ בהתאמה.
 וואיד – כטב"מ תקיפה בעל טווח של 2,500 ק"מ.

ראו גם 
 חות'ים (שבט)

קישורים חיצוניים

הערות שוליים 

ארגוני טרור שיעים
יחסי סונים–שיעים
תימן: אנטישמיות
ארגונים אנטי-אמריקאיים
ציר ההתנגדות

ארגונים אנטישמיים